V. Palko, minister vnútra SR: (2005-06-30):
Vývoj následkov dopravnej nehodovosti v minulom roku je z dlhodobého hľadiska najlepším stavom v histórii Slovenskej republiky. Za päť mesiacov tohto roku môžeme konštatovať, že pokračuje ofenzíva Policajného zboru voči prejavom nedisciplinovanosti účastníkov cestnej premávky. Prejavilo sa to v poklese počtu usmrtených, ťažko zranených a ľahko zranených osôb. Páchatelia trestných činov využívali a v budúcnosti budú ešte intenzívnejšie využívať sofistikované formy predovšetkým ekonomickej a finančnej kriminality. Naznačuje to vývoj počas tohto roku, za prvých päť mesiacov narástlo viac ako 1 400 trestných činov. Je však potešiteľné, že Policajný zbor adekvátne reaguje na takéto formy kriminality. Celkovo bolo objasnených a dodatočne objasnených o 1 100 ekonomických a finančných trestných činov viac ako v rovnakom období roku 2004. V roku 2004 bola dominantným druhom kriminality majetková kriminalita. Tvorila takmer 59 % celkovej kriminality. Za päť mesiacov tohto roku došlo k nezanedbateľnému poklesu počtu majetkových trestných činov. Tvoria však dominantný druh celkovej kriminality. Predstavujú 52 % podielu na celkovej kriminalite. Aj napriek tomu, že nové trestnoprávne kódexy budú efektívnejšie riešiť majetkovú kriminalitu až v nasledujúcom roku, je možné konštatovať, že už prinajmenšom psychologicky ovplyvňujú páchateľov. Čo sa týka organizovaného zločinu, zločinecké skupiny mali prepojenie nielen medzi sebou, ale aj so zahraničím, páchali násilnú majetkovú a ekonomickú kriminalitu s úzkym prepojením na legálne formy podnikania, pod ktorými kryli svoje nelegálne aktivity a zisky z nich. Tieto aktivity prebiehali prostredníctvom účelovo zakladaných firiem a prelievaním takto získaného kapitálu do legálnych foriem podnikania sa stalo sprievodným znakom ich činnosti. Trendy z hodnoteného obdobia 2004 pokračujú aj v tomto roku. Zvýšenú pozornosť venuje Policajný zbor rozkladným opatreniam organizovaných skupín a utlmovaniu ich aktivít. O účinnosti boja s organizovaným zločinom je verejnosť priebežne informovaná. Čo sa týka medzinárodného terorizmu, vývojové tendencie v minulom roku naznačovali, že môže dôjsť k zneužitiu územia Slovenskej republiky na tranzit, materiálno-technickú podporu alebo na vytvorenie zázemia po spáchaní trestného činu terorizmu, resp. teroru medzinárodnými teroristickými organizáciami. Vo všeobecnosti je možné predpokladať, že územie Slovenskej republiky by sa nemalo stať v blízkej budúcnosti terčom teroristického útoku. Vylúčiť sa však nedá opakovanie takýchto aktivít, akým bol teroristický útok na našu diplomatickú misiu v Bagdade. Vylúčiť však nemožno ani aktivity na území Slovenskej republiky, najmä psychicky narušených osôb v bezvýchodiskových sociálnych situáciách, resp. osôb so záujmom o svoju medializáciu. Aktéri takéhoto kriminálneho konania by sa mohli usilovať vzbudiť dojem, že šlo o teroristický čin. Vážené panie poslankyne, vážení páni poslanci, Policajný zbor na represívne formy práce nadväzoval celým radom preventívnych aktivít. Orientoval ich nielen na verejnosť, ale aj do vlastných radov. V spolupráci s rezortom školstva a organizáciami tretieho sektora sa venoval výchove a vzdelávaniu rizikových skupín občanov s dôrazom na mládež, na ženy, na drogovo závislé osoby a na seniorov, na čo využíva vlastné preventívne programy a projekty. V rámci technickej ochrany pred kriminalitou poskytoval poradenstvo a možnosť pripojenia na strediská centralizovanej ochrany. Policajný zbor preventívne pôsobenie do vlastných radov orientoval štandardne na stretnutia riadiacich pracovníkov s občanmi, na poskytovanie a sprístupňovanie informácií občanom v súlade so zákonom o slobodnom prístupe k informáciám s cieľom vytvárať tlak občianskej verejnosti na kvalitu práce policajtov. Kládol veľký dôraz na dodržiavanie zákonnosti, ako aj plynulosti a kvality pri vybavovaní stránok, na prijímanie opatrení protikorupčného charakteru a na ich dôsledné plnenie. Na tieto preventívne kroky nadväzovali opatrenia v personálnej oblasti. Vážené panie poslankyne, vážení páni poslanci, na základe uvedených faktov mi dovoľte konštatovať, že Policajnému zboru sa darilo prekonávať ťažkosti a pokračovať v nastúpenom trende v boji s kriminalitou. Na záver vás chcem ubezpečiť, že Policajný zbor sa aj v tomto roku bude usilovať zúročiť výsledky, ktoré dosiahol v boji s kriminalitou za rok 2004. Naďalej bude pokračovať v prehlbovaní medzinárodnej policajnej spolupráce, ktorá je základom úspešného boja s organizovaným zločinom. Považujem za samozrejmé, že Policajný zbor svoju činnosť v budúcnosti zameria aj na riešenie „menej“ závažnej trestnej činnosti, s ktorou sa stretávajú občania a ktorá je mienkotvorným faktorom hodnotenia jeho práce. Chcem vysloviť presvedčenie, že aj tento rok bude úspešný a že s podporou zákonodarného zboru a ostatných štátnych orgánov bude možné o rok konštatovať, že bezpečnostná situácia v Slovenskej republike je stabilizovaná a že naši občania majú ešte vyšší pocit bezpečia ako v súčasnosti. Ďakujem vám za pozornosť.